Z A K LJ U Č C I

s 27. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 14. veljače 2017. godine

*Pitanje:*

*Imaju li radnici koji rade 2/3 radnog vremena na cerebrospinalnim odjelima u specijalnim bolnicama pravo na dodatnih 5 dana godišnjeg odmora s osnova posebnih uvjeta rada? Radi se o zdravstvenim radnicima koji sudjeluju (klinički psiholozi) i ne sudjeluju u procesu dijagnostike i liječenja, kao i o nezdravstvenim radnicima razvozačima pacijenata.*

**Zaključak broj 154:**

**Povjerenstvo upućuje na Zaključak broj 99 sa 15. sjednice Povjerenstva koji glasi:**

***Radnici koji 2/3 radnog vremena neposredno pružaju zdravstvenu zaštitu pacijentima s cerebrospinalnim ozljedama imaju pravo na 5 radnih dana godišnjeg odmora prema posebnim uvjetima rada*.**

*Pitanje:*

*Imaju li prvostupnici fizioterapije koji rade 2/3 radnog vremena na odjelu s pacijentima oboljelim od TBC-a dodatak na plaću od 25%? Trenutno nam je priznat dodatak od 14%.*

**Zaključak broj 155:**

**Fizioterapeut koji 2/3 radnog vremena radi s bolesnicima koji se liječe od aktivne TBC ima pravo na dodatak na plaću od 25%.**

*Pitanje:*

*Da li liječnici specijalisti zaposleni na kliničkom odjelu Klinike za neurologiju, a koji ujedno rade i u Hitnoj neurološkoj ambulanti (a u istoj provode manje od 2/3 radnog vremena) imaju pravo na dodatnih 5 dana godišnjeg odmora s osnova posebnih uvjeta rada?*

**Zaključak broj 156:**

**Liječnici specijalisti zaposleni na kliničkom odjelu Klinike za neurologiju, a koji ujedno rade i u Hitnoj neurološkoj ambulanti (a u istoj provode manje od 2/3 radnog vremena) nemaju pravo na dodatnih 5 dana godišnjeg odmora s osnova posebnih uvjeta rada.**

*Pitanje:*

*Da li liječnici uži specijalisti kardiologije u jedinicama intenzivnog liječenja imaju pravo na dodatak na plaću od 20% za posebne uvjete rada? Ravnatelj je odgovorio negativno.*

**Zaključak broj 157:**

**Liječnik specijalist koji 2/3 radnog vremena radi u jedinici intenzivnog liječenja ima pravo na dodatak na plaću od 25%.**

*Pitanje:*

*Da li liječnici Odjela za urološke bolesti imaju pravo na dodatne dane godišnjeg odmora tj. na maksimalno trajanje godišnjeg odmora od 35 dana? Rade s izvorima ionizirajućeg zračenja (rad pod kontrolom rtg aparata: operativni zahvati te dijagnostičke procedure; rade sa citostaticima; rade sa sojevima BCG-a; svakodnevno borave u operacijskoj dvorani).*

**Zaključak broj 158:**

**Liječnici koji 2/3 radnog vremena rade s otvorenim izvorima ionizirajućeg zračenja ili na intravenoznoj aplikaciji citostatika ili u operacijskoj dvorani imaju pravo na dodatnih 5 dana godišnjeg odmora prema posebnim uvjetima rada.**

*Pitanje:*

*Zaključkom broj 65 određeno je da radnici koji rade u hitnom objedinjenom bolničkom prijemu nemaju pravo na dodatnih 5 dana godišnjeg odmora zbog posebnih uvjeta rada.*

*Radnici Centra za hitnu medicinu naše ustanove smatraju da imaju pravo na dodatnih 5 dana godišnjeg odmora jer:*

* *Prema Kolektivnom ugovoru radnik u djelatnosti hitne medicine ima pravo na godišnji odmor u trajanju najviše 35 dana*
* *Pravilnik o uvjetima za unutarnji ustroj općih i specijalnih bolnica govori: Centar je ustrojstvena jedinica za pružanje zdravstvene zaštite iz djelatnosti hitne medicine*
* *Za potrebe provedbe mjera sanacije te primjene spomenutog Pravilnika provodi se novi organizacijski i funkcionalni preustroj unutarnjeg ustrojstva i jedinica djelatnosti OHBP mijenja ime u Centar za hitnu medicinu.*

**Zaključak broj 159:**

**Upućuje se na Zaključak broj 65 s 12. sjednice Povjerenstva koji glasi:**

***Radnici koji rade u hitnom objedinjenom bolničkom prijmu nemaju pravo na dodatnih 5 dana godišnjeg odmora zbog posebnih uvjeta rada.***

*Pitanje:*

*Na koji dodatak na plaću po osnovi posebnih uvjeta rada imaju pravo liječnici na specijalizaciji iz kliničke radiologije? Rade u istim uvjetima rada kao i specijalisti radiologije.*

**Zaključak broj 160:**

**Liječnik bez specijalizacije u bolnici ima pravo na dodatak na plaću od 16%.**

*Pitanje:*

*Kolektivni ugovor propisuje da ako predstavnik radnika kojeg imenuje radničko vijeće nije član sindikata, reprezentativni sindikati imaju pravo imenovati po jednog predstavnika koji može prisustvovati sjednicama upravnog vijeća bez prava glasa. Na koje sindikate se odnosi pojam reprezentativni sindikati ?*

**Zaključak broj 161:**

**U razdoblju važenja ovog Kolektivnog ugovora reprezentativni sindikati u području zdravstva su: Hrvatski liječnički sindikat, Samostalni sindikat zdravstva i socijalne skrbi Hrvatske i Hrvatski strukovni sindikat medicinskih sestara-medicinskih tehničara**.

*Pitanje:*

1. *Da li supružnici liječnici na specijalizaciji upućeni na specijalističko usavršavanje izvan mjesta poslodavca (iz OB Šibenik u KBC Zagreb) imaju pravo na naknadu za odvojeni život, s obzirom da ne žive u svom mjestu prebivališta, i u kojem iznosu? U mjestu prebivališta imamo troškove plaćanja kredita za stan i režija, a u mjestu specijalističkog usavršavanja morali bi izdvajati dodatan iznos za najam stana.*
2. *Koji dodatak s osnova posebnih uvjeta rada ima specijalizant kirurgije koji preko 2/3 radnog vremena provodi u operacijskoj sali?*
3. *Ima li specijalizant kirurgije koji preko 2/3 radnog vremena provodi u operacijskoj sali te radi s pripravnošću i dežurstvima pravo na dodatne dane godišnjeg odmora zbog posebnih uvjeta rada?*

**Zaključak broj 162:**

1. **Liječnik upućen na specijalizaciju izvan sjedišta poslodavca kojem je time mjesto rada različito od mjesta prebivališta, a ne zadovoljava kriterije iz stavka 1. članka 65. Kolektivnog ugovora (nije odvojen od obitelji ili nema obitelj) ima pravo na naknadu u maksimalnom bruto iznosu u visini koja je kao neoporeziva utvrđena Pravilnikom o porezu na dohodak, a u koji iznos su uključeni doprinosi iz plaće i na plaću, porez i prirez.**
2. **Povjerenstvo upućuje na Zaključak broj 160 s 27. sjednice Povjerenstva koji glasi:**

***Liječnik bez specijalizacije u bolnici ima pravo na dodatak na plaću od 16%.***

1. **Radnik koji najmanje 2/3 radnog vremena provodi u operacijskoj dvorani ima pravo na 5 dodatnih dana godišnjeg odmora.**

*Pitanje:*

*Da li zdravstveni i nezdravstveni radnici u sanitetskom prijevozu u domu zdravlja (medicinske sestre/tehničari i vozači) imaju pravo na dodatak na plaću od 4% za iznimnu odgovornost za život i zdravlje ljudi?*

**Zaključak broj 163:**

**Medicinske sestre/tehničari u sanitetskom prijevozu ostvaruju pravo na dodatak od 4% zbog iznimne odgovornosti za život i zdravlje, a vozači u sanitetskom prijevozu ostvaruju pravo na dodatno uvećanje od 4% s osnova posebnih uvjeta rada.**

*Pitanje:*

*Imam li pravo na povećanje plaće od 8% za završeni poslijediplomski stručni magisterij?*

*Stranka se poziva na tumačenja Komisije za tumačenje Kolektivnog ugovora u području socijalne skrbi gdje se navodno kao kriterij za ostvarivanje ovog uvećanja plaće uzima da li je magisterij tematski realiziran u području koje je vezano uz posao koji radnik obavlja.*

**Zaključak broj 164:**

**Povjerenstvo nije nadležno za tumačenje Temeljnog kolektivnog ugovora za službenike i namještenike u javnim službama.**